JINSI NIVYOOKOLEWA KUTOKA MENONI MWA KIFO 

Ilikuwa ni siku ya Jumatano jioni, mimi pamoja na marafiki zangu tulikuwa tumetoka masomo ya ziada. Tulikuwa tukijadiliana mambo kadhaa yaliyokuwa yametendeka darasani. Kwa kuwa giza ilikuwa imeingia, niliwashawishi marafiki zangu kupitia njia fupi iliyokuwa ndani ya msitu. Wawili walikataa na kuamua kupitia njia ndefu. Rafiki yangu wa chanda na pete alikubali kupitia njia moja nami. 

Basi hivyo ndivyo tulitengana nao. Mimi pamoja na rafiki yangu tuliendelea na safari kupitia njia fupi. Tulitembea hatua chache na ningeweza kuiona nyumba yetu. Tulifika mahali penye njia panda, moja ilielekea kwetu na nyingine ilielekea nyumbani kwa rafiki yangu. 

Ilitubidi tutengane. Nilianza kuwa na woga kwa kuwa mimi sikupenda kutembea peke yangu gizani. Niliongeza hatua zangu na kuanza kuimba wimbo ulionipa ujasiri wakati wowote nilipouimba. Nilipokuwa nikitembea, nilihisi kama kulikuwa na hatua zilizokuwa nyuma yangu. Niliamua kuipa sauti hiyo sikio la kufa kwa kuwa nilidhani kuwa ulikuwa ni woga wangu ambao ulifanya nisikie mambo ambayo hayakuwa yakitendeka. 

Kufumba na kufumbua, mikono mikubwa, baridi kama barafu na iliyo na malaika ndefu iliniziba uso. Nilipojaribu kupiga mayowe , nilizabwa kopi iliyonifanya nipoteze fahamu. Niliporejesha fahamu, nilishtuliwa na kile nilichoonga. Nilikuwa katika chumba kilichokuwa na vichwa, ndimi, mifupa na sehemu mbalimbali za mwili ambazo hazikuwa na uhai. Bila kuambiwa, nilijua kuwa 
nilikuwa nimetekwa nyara. 

Niliishika roho yangu mkononi, nikaanza kumwomba Mola angalau atume mtu atakayeniokoa. Upande mmoja, nilikuwa na uhakika kuwa siku yangu ya kufa ilikuwa imewadia. Baada ya kukaa hapo kwa masaa kadhaa, nilisikia sauti za watu. Bila shaka, watu hao walikuwa wanajadiliana juu ya kitu na waliongea kwa sauti ya chini ili wasisikike. 

Mlango ulifunguliwa na mtoto mwenye umri usiozidi umri wa miaka mitano akarushwa ndani. Mtoto huyo alionekana kutoka familia ya wakwasi. Watu hao walikuwa wamevalia makoti meusi na walikuwa wamejaa nywele usoni na hata za kichwa. Sura zao zilikuwa zinatisha, ja za watu waliokuwa wametoka jehanamu. 

“Leo bahati haijawa upande wetu. Watoto wawili ni wachache, leo biashara zetu zitaharibika,” mmoja alisema huku akionyesha kusikitishwa. “ Nadhani inatubidi tuongeze wengine watatu kisha tutawapeleka kesho jioni,” mwingine akajibu. Kwa kusikia hayo, niliishiwa na nguvu.Sikujua la kufanya, nilipoteza tumaini ya kuokolewa. Niliamua kuswali ili kutubu dhambi zangu na kungoja kifo changu. 
Mmoja wa watu hao aliondoka na mwingine kubaki. Akaja tulipokuwa tumesimama. “Keti chini! Kichwa chako kinaonekana kizuri na kitapata soko haraka.” aliniambia. Machozi yalinitiririka mbili mbili. Alipokuwa anaenda kumwangalia mtoto aliyekuwa kando yangu, aliitwa na mweziwe. Alikimbia mahali alikoitwa. Mungu wangu! Alisahau kuufunga mlango. 

Nilikuwa nimepata fursa ya kutoroka. Nilitupa macho huku na huko kuhakikisha kuwa hawakuwa hapo nje. Nilikimbia kwa kasi ya umeme. Sikujua nilikokuwa nikikimbia bali sikuacha kukimbia. Niliona mwangaza kwa umbali, nikajua labda itakuwa ni nyumba ya watu wa eneo hilo. Moyo wangu ukatulia. Nikaanza kutembea aste aste ili kupumzika. Nilizidi kusongea mwangaza huo. 

Nilipofika, nilipigwa na butwaa, kwani mwanga huo ulikuwa ni wa simba , mnyama aliyeogofya kila mtu. Kwa kuwa simba huyo, hakuwa ameniona, nilikanyaga hatua zangu pole pole ili asinisikie. Nilipokuwa nimesonga hatua chache mbele, nilikanyaga kijiti na kikavunjika kwa sauti kubwa. Nilijiona nisiyekuwa na bahati, simba huyo alianza kunguruma huku akitafuta kiumbe 
kilichokuwa kimetoa sauti. 

Nilianza kusali Mungu afungue njia. Hapo ndipo nilipoona pango. Nikakimbia na kujificha ndani bila ya kujua, kumbe pango hilo lilikuwa nila simba huyo. Mapigo ya moyo wangu yaliongezeka na kupiga kwa sauti. Simba huyo alianza kuja kwa pango. Alivyozidi kusonga, nilizidi kuhesabu dakika zangu za kuipa dunia kisogo. Alipotaka kunirukia nilifumba macho huku nikipiga mayowe. 

Kilichofuata, nilisikia kitu kikianguka kwa kishindo. Nilikuwa hai bado! Na simba alikuwa ameanguka mbele yangu huku akiogelea kwenye ziwa la damu. Ni nini kilikuwa kimefanyika? Nilibaki kinywa wazi kwa kuwa sikuyaamini macho yangu. Hapo, nikaona umati wa watu ukija nilikokuwa. Baba na mama walikuwa miongoni mwao. 

Walikimbia na kunikumbatia. Walinielezea kuwa walikuwa na wasiwasi nilipochelewa kufika nyumbani. Wakamuuliza rafiki yangu na majirani wote ikiwa walikuwa wameniona. Walipogundua 
kuwa sikuwa kijijini, wanakijiji walijitolea kuwasaidia wavyele wangu kunitafuta. Na kwa bahati njema, nilipokuwa nikikimbia niliangusha kitambaa changu na mama akakitambua.

Niliwashukuru na kumshukuru Mungu. Niliwasimulia niliyokuwa nimepitia. Nikakumbuka kuwa nilimwacha mtoto mdogo katika chumba cha wale walioniteka nyara. Polisi pamoja na wanakijiji  walikimbia kuelekea huko. Tulipofika tuliwapata watu hao wakijaribu kutoroka. Polisi waliwakamata na kuwatia mbaroni, wakamwokoa mtoto huyo. 

Japo nilikuwa nimepitia cha mtema kuni siku hiyo, nilimshukuru Mungu kwa kuniokoa kutoka kwenye meno ya kifo. 

Question: Mbona waliongea kwa sauti za chini
Answer: ili wasisikike